Fit-18 ta' Diċembru 2015, taħt il-Presidenza Lussemburgiża u soġġett għall-vot formali tal-Parlament Ewropew u tal-Kunsill, il-Coreper (il-Kumitat tar-Rappreżentanti Permanenti) approva pakkett finali dwar is-saħħa tal-pjanti. Ir-rappreżentati tal-Kunsill u tal-Parlament Ewropew iffinalizzaw il-kompromess ġenerali waqt laqgħa ta' trilogu li saret fis-16 ta' Diċembru. Jiġi indirizzat il-mard tal-pjanti Il-proposta dwar miżuri protettivi kontra l-pesti tal-pjanti għandha l-għan li tindirizza r-riskji akbar f'dak il-qasam, li jinħolqu meta jitfaċċaw pesti u mard ġodda . Din ser timmodernizza wkoll l-istrumenti relatati mal- kummerċ intra-UE u l-kummerċ ma' pajjiżi terzi b'enfasi fuq approċċ ibbażat fuq ir-riskju. Is-sorveljanza aħjar u l-eradikazzjoni bikrija ta' tifqigħat ta' pesti ġodda huma l-għodod li għandhom jintużaw biex tiġi żgurata s-saħħa tal-pjanti. Flimkien mar-regolament dwar is-saħħa tal-annimali (li għandu jiġi adottat dalwaqt) u l-proposta dwar il-kontrolli uffiċjali (li bħalissa qed tiġi eżaminata mill-Kunsill), l-abbozz ta' regolament dwar is-saħħa tal-pjanti għandu l-għan li jsaħħaħ l-infurzar tal-istandards tas-saħħa u tas-sikurezza għall-katina agroalimentari kollha Il-passi li jmiss Il-Parlament Ewropew huwa mistenni jivvota dwar it-test ta' kompromess f'laqgħa tal-Kumitat tiegħu għall-Agrikoltura u l-Iżvilupp Rurali lejn l-aħħar ta' Frar. Il-President tal-Kumitat għall-Agrikoltura u l-Iżvilupp Rurali tal-Parlament Ewropew ser jibgħat ittra lill-President tal-Coreper. L-ittra ser tindika li jekk il-Kunsill jadotta fl-ewwel qari t-test ta' kompromess kif adottat mill-Kumitat dwar l-Agrikoltura u l-Iżvilupp Rurali tal-Parlament Ewropew (wara reviżjoni legali-lingwistika), il-plenarja tal-Parlament ser tadotta l-istess test waqt it-tieni qari tagħha , mingħajr ebda emenda, u l-proċedura leġislattiva tkun konkluża. Dan għandu jippermetti d- dħul fis-seħħ tar-regolament il-ġdid dwar is-saħħa tal-pjanti sa tmiem l-2016 u l-applikazzjoni tiegħu wara perijodu ta' tliet snin mid-dħul fis-seħħ, li matulu ser jiġu adottati l-biċċiet rilevanti tal-leġislazzjoni sekondarja. Proposta tal-Kummissjoni dwar il-miżuri protettivi kontra l-pesti tal-pjanti